送劉義夫宰祁陽
作者：王庭珪
朝代：宋

paragraphs: 浯溪寒翠拖碧玉，石崖硉矹凌蒼霞。
次山奇文走霹靂，顔老徤筆蟠蛟蛇。
凛如誚杞叱希烈，至今傑立天之涯。
公於其間宰民社，切勿但取文辭誇。
當用忠壮出奇節，縣妖破膽莫敢譁。
官舟連檣泊溪口，符移星火如撒沙。
舊聞俗苦吏囂惡，端能病政使不嘉。
先聲入境若元氣，顧見槎枿皆萌芽。
溪中古月溪上石，照公清德無纖瑕。
溪流不盡石不老，佳名萬古磨不窊。